|  |
| --- |
| **РЕПУБЛИКА СРБИЈА**  grb_opstine_kosjeric  **ОПШТИНА КОСЈЕРИЋ**  **СКУПШТИНА ОПШТИНЕ КОСЈЕРИЋ** |

Број: 352-8/2020 ПРЕДЛОГ

Датум:\_\_\_\_\_\_\_2020.г

На основу члана 13. став 1. Закона о локалној самоуправи ( ''Службени гласник РС'' број 129/07, 83/14 и 47/18 ), члана 3. Закона о јавним предузећима („Службени гласник РС“, бр. 15/2016 и 88/2019), све у вези са члана. 2. став 3. подстав 4. и члана 10. Закона о комуналним делатностима („Службени гласник РС“, бр. 88/2011, 104/2016 и 95/2018), као и члана 150. став 1. подстав 5. Закона о водама („Службени гласник РС“, бр. 30/2010, 93/2012,101/2016 и 95/2018), и члана 40. тачка 55. Статута општине Косјерић ( ''Службени лист општине Косјерић'' број 3/19), Скупштина општине Косјерић, на седници одржаној \_\_\_\_ 2020. године, доноси:

**ОДЛУКУ О УСВАЈАЊУ**

**МЕЂУОПШТИНСКОГ СПОРАЗУМА**

**О САРАДЊИ НА ПРОЈЕКТУ ИЗГРАДЊЕ И УПРАВЉАЊА РЕГИОНАЛНИМ СИСТЕМОМ ЗА САКУПЉАЊЕ И ПРЕЧИШЋАВАЊЕ ОТПАДНИХ ВОДА**

1. Усваја се предлог Међуопштинског споразума о сарадњи на Пројекту изградње и управљања регионалним системом за сакупљање и пречишћавање отпадних вода који закључују Град Ужице, Општина Пожега, Општина Ариље, Општина Ивањица и Општина Косјерић.
2. Овлашћује се председник општине Косјерић да потпише Споразум из тачке 1. ове Одлуке.
3. Одлука ступа на снагу даном доношења и објавиће се у ''Службеном листу општине Косјерић''.

**ПРЕДСЕДНИК СКУПШТИНЕ**

**Иван Ликић**

**Образложење**

Чланом 13. став 1. Закона о локалној самоуправи прописано је да јединице локалне самоуправе сарађују и удружују се ради остваривања заједничких циљева, планова и програма развоја, као и других потреба од заједничког интереса и ради њиховог остваривања могу удруживати средства и образовати заједничке органе, предузећа, установе и друге организације и службе, у складу са законом и статутом.

Чланом 3. Закона о јавним предузећима прописано је да је јавно предузеће предузеће које обавља делатност од општег интереса, а које оснива Република Србија, аутономна покрајина или јединица локалне самоуправе (у даљем тексту: јавно предузеће). Ставом 2. Истог члана прописано је да поред јавног предузећа, делатност од општег интереса може да обавља и:

1) друштво с ограниченом одговорношћу и акционарско друштво (у даљем тексту: друштво капитала) чији је једини власник јавно предузеће;

2) друштво капитала чији је једини власник Република Србија, аутономна покрајина, јединица локалне самоуправе, као и зависно друштво чији је једини власник то друштво капитала;

3) друго друштво капитала и предузетник, коме је надлежни орган поверио обављање те делатности.

Чланом 2. став 3. подстав 4. Закона о комуналним делатностима прописано је да је једна од комуналних делатности и управљање комуналним отпадом док је чланом 10. истог Закона прописано да две или више јединица локалне самоуправе могу споразумом уредити заједничко обављање комуналних делатности, осим ако то није другачије уређено другим посебним прописом.

Чланом 150. став 1. подстав 5. Закона о водама прописано је да су послови од општег интереса који се финансирају у складу са овим законом, између осталих и зградња и реконструкција водних објеката за сакупљање, одвођење и пречишћавање отпадних вода и заштиту вода (главни колектори, постројења за пречишћавање отпадних вода, постројења за прераду отпадних муљева и испусту из постројења у пријемник) у јавној својини,

Чланом 40. тачка 55. Статута општине Косјерић прописано је да Скупштина општине Косјерић одлучује о сарадњи и удруживању са градовима и општинама.

Општинско веће општине Косјерић је на седници одржаној 12.06.2020.године, разматрало Предлог Међуопштинског споразума о сарадњи на Пројекту изградње и управљања регионалним системом за сакупљање и пречишћавање отпадних вода и предлаже Скупштини да Предлог Споразума размотри и усвоји.

Одељење за послове органа општине, општу управу заједничке послове и друштевене делатности