На основу члана 32. Став 1 тачка 6 („Службени гласник РС“, број 129/07, 83-14-др.закон, 101/16-др.закон и 47/18), члана 29. Закона о комуналним делатностима („Службени гласник РС“, број 88/11, 104/16 и 95/18) и члана 40 став 1. тачка 19 Статута Општине Косјерић („Службени лист Општине Косјерић“, број 3/19), Скупштина општине Косјерић, на седници одржаној дана 7. јула 2020. године, донела је:

# ОДЛУКУ

**О ПРАВУ НА СУБВЕНЦИОНИРАНУ ЦЕНУ КОМУНАЛНИХ И ДРУГИХ УСЛУГА**

**ПОРОДИЦИ СА ТРОЈЕ И ВИШЕ ДЕЦЕ СА ТЕРИТОРИЈЕ ОПШТИНЕ КОСЈЕРИЋ**

**Члан 1.**

Овом одлуком утврђују се услови, начин, критеријуми и поступак за остваривање права на субвенционирану цену комуналних и других услуга, породици са троје и више деце, имаоца Три плус картице, ради подстицаја рaђaња деце на територији општине Косјерић, уколико ово право не остварују по другом основу.

# Члан 2.

Право на субвенционирану цену комуналних и других услуга има породица са троје и више деце, имаоци Три плус картице, уз кумулативну испуњеност следећих критеријума:

* да су држављани РС,
* да чланови породице имају пријављено пребивалиште, а расељена и избегла лица боравиште на територији општине Косјерић, и то најмање годину дана пре момента подношења захтева за субвенционирану цену комуналних услуга,
  + да породица станује на адреси стана, односно куће за коју непокретност тражи умањење обавеза плаћања комуналних услуга,
  + да породица непосредно брине о деци, односно да деца нису смештена у установу социјалне заштите или да нису на хранитељском смештају, као ни да родитељи нису лишени родитељског права,
  + да породица уредно измирује обавезе плаћања за извршене комуналне

услуге.

# Члан 3.

Субвенционирана цена обухвата следеће комуналне и друге услуге (у даљем тексту: пружаоци услуга):

1. снабдевање водом за пиће,одвођење отпадних вода и сакупљање и одвоз комуналног отпада;
2. снабдевање топлотном енергијом;
3. услуге предшколске установе;
4. услуге продуженог боравка и кухиње за треће дете Основној школи;

# Члан 4.

Износ субвенције у висини од 10% цене услуга, остварује породица корисник комуналних услуга из члана 3. став 1. тачка 1. и 2. ове Одлуке.

Боравак у предшколској установи, за сву децу из породице имаоца картице Три плус је бесплатан.

У Основној школи за кориснике продуженог боравка и кухиње услуге су бесплатне за треће дете.

# Члан 5.

Чињеница да породица живи у објекту за који се тражи умањење обавеза плаћања комуналних услуга доказује се рачуном који гласи на корисника услуга, односно уговором о закупу или неким другим документом, потврдом или уверењем надлежног органа или адресом из личне карте, којима се потврђује да се породица налази на адреси за коју се захтева признавање права на субвеционирану цену комуналних и других услуга.

Корисник комуналних услуга је у обавези да у потпуности измири обавезе по рачунима за комуналне услуге из члана 3. ове Одлуке, закључно за месец који претходи месецу подношења захтева за остваривање права на субвенционирану цену комуналних услуга.

# Члан 6.

Корисник права на субвенцију је у обавези да надлежном одељењу пријави сваку промену која је од утицаја на остваривање и престанак права из ове одлуке, у року од 15 дана од дана настанка промене.

Уколико се утврди да је дошло до злоупотребе права, корисник ће бити у обавези да врати неосновано исплаћена средства по основу субвенционираних услуга у буџет општине Косјерић.

# Члан 7.

Средства за реализовање субвенциониране цене по овој одлуци обезбеђују се у буџету Општине Косјерић.

# Члан 8.

Ова одлука ступа на снагу наредног дана од дана објављивања у

„Службеном листу општине Косјерић“.

# Скупштина општине Косјерић

Број: 352-10/2020 Председник Скупштине,

Дана: 7.јула 2020. године Татјана Коковић, с.р.

\_\_\_\_\_\_\_\_\_\_\_\_\_\_\_\_\_\_\_\_\_

Тачност преписа, оверава

СЕКРЕТАР СКУПШТИНЕ,

Снежана Ранковић-Максимовић

О б р а з л о ж е њ е

Правни основ за доношење Одлуке садржан је у одредбама члана 32 Закона о локалној самоуправи, да је Скупштина надлежна да доноси прописе и друге опште акте. Затим, Закон о комуналним делатностима, члан 29. који гласи да јединица локалне самоуправе може утврдити категорије корисника комуналне услуге који плаћају субвенционирану цену комуналне услуге, као и износ субвенција за сваку категорију.

Јединица локалне самоуправе дужна је да вршиоцу комуналне делатности достави списак и податке корисника комуналних услуга из става 1. овог члана (име и презиме, ЈМБГ, адреса пребивалишта), са укупно исказаним износом субвенција, до септембра текуће године за наредну годину, као и да надокнади субвенционисани део цене вршиоцу комуналне делатности, у периоду од 30 дана од дана извршења комуналне услуге.

Скупштина општине Косјерић усвојила је 06.03.2020.г Одлуку број: 401-1/2020 о приступању чланству удружења „Покрет за децу три плус“ из Чачка, сходно томе предлаже Скупштини да усвоји Одлуку о праву на субвенциониране цене комуналних услуга за породице са троје и више деце са територије Општине Косјерић.

ОДЕЉЕЊЕ ЗА ПРИВРЕДУ ЛОКАЛНИ ЕКОНОМСКИ РАЗВОЈ,

ФИНАНСИЈЕ И БУЏЕТ