На основу члана 32. став 1. тачка 10. и члана 38. став 3. Закона о локалној самоуправи (''Службени гласник РС'', број 129/2007, 83/2014 – др.закон, 101/2016-др.закон и 47/2018), члана 40. став 1. тачка 14 Статута општине Косјерић (''Службени лист општине Косјерић'', број 3/19) и члана 20,156 и 157 Пословника Скупштине општине Косјерић(''Службени лист општине Косјерић'', број 6/19), Скупштина општине Косјерић, на  седници Скупштине одржаној дана  7. јула 2020. године доноси:

**Р Е Ш Е Њ Е**

**О ИЗБОРУ ПРЕДСЕДНИКА**

**СКУПШТИНЕ ОПШТИНЕ КОСЈЕРИЋ**

**З**а председницу Скупштине бира се одборница Татјана Коковић из Косјерића.

Мандат председнице Скупштине општине Косјерић почиње да тече од дана избора, односно од дана 7. јула 2020. године.

Решење ступа на снагу даном доношења а објавиће се у ''Службеном листу општине Косјерић''.

**О б р а з л о ж е њ е**

Правни основ за доношење овог решења заснован је на одредбама члана 32. став 1. тачка 10. и члана 38. став 3. Закона о локалној самоуправи („Службени гласник РС“, број 129/2007 и 83/2014-др.закон), члана 40. став 1. тачка 14. Статута општине Косјерић (''Службени лист општине Косјерић'', број 3/19) и члана 20, 156 и 157 Пословника Скупштине општине Косјерић (''Службени лист општине Косјерић'', број 6/19).

Чланом 32. став 1. тачка 10. Закона о локалној самоуправи прописано је да је Скупштина општине надлежна да бира и разрешава председника скупштине општине и заменика председника општине. Чланом 20 Пословника Скупштине општине Косјерић прописано је да Скупштина општине бира председника Скупштине општине из реда одборника, на предлог 1/3 одборника, на период од четири године, тајним гласањем, већином од укупног броја одборника Скупштине општине.

Чланом 38. став 3. Закона о локалној самоуправи прописано је да се председник скупштине бира из реда одборника на предлог најмање 1/3 одборника, тајним гласањем, већином од укупног броја одборника скупштине општине.

Чланом 40. став 1. тачка 14. Статута општине Косјерић прописано је да је Скупштина општине надлежна да бира и разрешава председника Скупштине и заменика председника Скупштине.

Комисија за административно мандатска и имунитетска питања, припрема и предлаже прописе којима се уређују питања остваривања права и дужности одборника, доноси појединачне акте о статусним питањима одборника и лица које бира, именује и поставља Скупштина, што је регулисано чланом 78 Пословника Скупштине општине Косјерић Ускладу са овом одредбом одржана је седница Комисије дана 22. јуна 2020.године.

Члан 156 и 157 Пословника Скупштине општиние Косјерић прописано је која акта доноси Скупштина општине.

Скупштини општине Косјерић предата је иницијатива потписана од стране 16 одборника Скупштине општине Косјерић да се Татјана Коковић одборница Скупштине општине Косјерић, изабрана са изборне листе АЛЕКСАНДАР ВУЧИЋ – СРБИЈА ПОБЕЂУЈЕ изабере на функцију председника Скупштине општине Косјерић.

На основу напред изнетог, донето је решење као што гласи у диспозитиву.

ПОУКА О ПРАВНОМ СРЕДСТВУ: Против овог Решења може се поднети тужба Управном суду у Београду у року од 30 дана од дана доношења.

Број: 020-5/2020

У Косјерићу, 7. јула 2020. године

**СКУПШТИНА ОПШТИНЕ КОСЈЕРИЋ**

ЗАМЕНИК ПРЕДСЕДНИКА СКУПШТИНЕ

Славица Петровић