На основу члана 32. став 1. тачка 10. и члана 38. став 4. Закона о локалној самоуправи (''Службени гласник РС'', број 129/2007, 83/2014 – др.закон, 101/2016-др.закон и 47/2018), члана 40. став 1. тачка 14 Статута општине Косјерић (''Службени лист општине Косјерић'', број 3/19) и члана 49 став 4, 78, 156 и 157 Пословника Скупштине општине Косјерић(''Службени лист општине Косјерић'', број 6/19), Скупштина општине Косјерић, на  седници Скупштине одржаној дана  7. јула 2020. године доноси:

**Р  Е  Ш  Е  Њ  Е**

**О РАЗРЕШЕЊУ  ПРЕДСЕДНИКА**

**СКУПШТИНЕ ОПШТИНЕ КОСЈЕРИЋ**

1. **ЛИКИЋ ИВАН из Косјерића,**одборник Скупштине општине Косјерић, разрешава се функције председника Скупштине општине Косјерић, дана 7. јула 2020. године.
2. Мандат разрешеног председника Скупштине општине Косјерић престаје даном доношења решења о разрешењу, односно 7. јула 2020. године.
3. Решење ступа на снагу даном доношења а објавиће се у ''Службеном листу општине Косјерић''.

**О б р а з л о ж е њ е:**

Правни основ за доношење овог решења заснован је на одредбама члана 32. став 1. тачка 10. и члана 38. став 4. Закона о локалној самоуправи (''Службени гласник РС'', број 129/2007, 83/2014–др.закон, 101/2016-др.закон и 47/2018), члана 40. став 1. тачка 14 Статута општине Косјерић (''Службени лист општине Косјерић'', број 3/19) и члана 49 став 4, 78, 156 и 157 Пословника Скупштине општине Косјерић(''Службени лист општине Косјерић'', број 6/19).

Чланом 32. став 1. тачка 10. Закона о локалној самоуправи прописано је да је Скупштина општине надлежна да бира и разрешава председника скупштине општине и заменика председника скупштине општине, а чланом 38.став 4 истог Закона прописано је да председник скупштине може бити разрешен и пре истека времена за које је изабран, на исти начин на који је биран. Истим чланом прописано је да се председник скупштине бира из реда одборника, већином гласова од укупног броја одборника, на предлог најмање 1/3 одборника.

Чланом 40. став 1. тачка 14. Статута општине Косјерић прописано је да је Скупштина општине надлежна да бира и разрешава председника Скупштине и заменика председника Скупштине.

Члан 49 став 4 Пословника гласи, председник Скупштине може бити разрешен и пре истека времена на које је изабран, на исти начин на који је биран. Чланом 156 и 157 став 3. Пословника Скупштине општине Косјерић прописано је која акта доноси Скупштина општине и да се решењем одлучује о појединачним правима, обавезама и правним интересима у складу са законом, Статутом и одлукама Скупштине.

Комисија за административно мандатска и имунитетска питања, припрема и предлаже прописе којима се уређују питања остваривања права и дужности одборника, доноси појединачне акте о статусним питањима одборника и лица које бира, именује и поставља Скупштина, што је регулисано чланом 78 Пословника Скупштине општине Косјерић Ускладу са овом одредбом одржана је седница Комисије дана 22. јуна 2020.године.

Скупштини општине Косјерић поднет је, сагласно члану 38 став 4 Закона о локалној самоуправи и члана 109 став 2 Пословника Скупштине општине Косјерић,  писмени предлог потписан од стране 17 одборника Скупштине општине Косјерић, од укупног броја од 27 одборник,   да се Иван Ликић, одборник Скупштине општине Косјерић разреши функције председника Скупштине општине Косјерић,

            О разрешењу председника Скупштине одлучено је на 27. седници Скупштине општине Косјерић, одржаној дана 27. јула 2020. године,

            На основу записника Комисије за спровођење и утврђивање резултата тајног гласања, Скупштина општине Косјерић констатовала је да је Иван Ликић из Косјерића, разрешен функције председника Скупштине општине Косјерић на седници Скупштине одржаној дана 7. јула 2020. године.

На основу напред изнетог, донето је решење као у диспозитиву.

ПОУКА О ПРАВНОМ СРЕДСТВУ: Против овог Решења може се поднети тужба Управном суду у Београду у року од 30 дана од дана доношења.

Број: 020-4/2020

У Косјерићу, дана 7. јула 2020. године

**СКУПШТИНА ОПШТИНЕ КОСЈЕРИЋ**

ЗАМЕНИК

ПРЕДСЕДНИКА СКУПШТИНЕ

Славица Петровић